  Майя Бывальцева Удмуртиын сӥзьыл бусы ужъёс йылпумъян пала вуо. Берпуметӥ гектаръёссэс етӥн, картофка но бакча сиён будэтӥсьёс бушато. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Етӥн 98 процентэз утялтэмын, 150 гектар пала музъем вылын кылемын на Юкаменск ёросын гинэ. Картофкаез 4 сюрс 800 гектар вылысь копазы, со мерттэмлэн 86 процентэз. Отысь 67 сюрс тонна пала картофка люкаськиз, тросэз толалтэ возьыны интыямын. «Кыкетӥ нянь» гектарысь 141 центнерен усиз (кылем арын 161,3 центнер вал). Кӧс куазь дыръя тужгес ӟеч емыш сётӥзы Дэбес но Юкаменск ёросъёсысь бусыос – гектарысь 241 но 200 центнерен. Бакча сиёнъёсты 4 сюрс 700 гектар вылысь утялтӥзы. Кубиста оглом 3 сюрс тонна бичазы (кылем арын та дырлы 2,2 сюрс тонна). Гордкушман 736 тонна люказы (миым 935 тонна), ӵужкушман – 848 тонна (миым 867 тонна). Та дырлы 26 процентэз бакча сиёнъёс утялтымтэ на. Валэс пульдостурын (рапс) 87 процентэз кутсамын, отысь 9 сюрс тонна тысь басьтӥзы – гектарысь шорлыдын 7,6 центнер (миым 14 центнер). Пумен кукуруза бусыос но бушало, туннэ нуналлы солэсь 783 сюрс 500 тонна силос дасязы. Кӧс куазь вань будосъёслэн удалтонлыксы вылын шӧдӥськиз. Рапс 5 сюрс 300 гектар вылын быриз, бусыын будӥсь бакча сиёнъёс – 25 гектарын. Картофка 290 гектар вылын ӧз буды, соин ик туэ 82 сюрс тонна гинэ люкаськоз шуыса чаклало (миым 108 сюрс 800 тонна). Етӥн 874 гектар вылын пашмиз, оглом 2 сюрс 690 тонна люканы малпало (миым 3 сюрс 390 тонна).  Тегъёс: Ижкар Удмуртия гуртвозёс бусыужъёс сӥзьыл бакчасиёнъёс  